Buthidae

Buthidae er en gruppe (familie) av skorpioner. Den er den artsrikeste skorpionfamilien og omfatter over halvparten av de nålevende skorpionartene. Denne familien inneholder de fleste av de relativt få skorpionartene som kan være farlige for mennesker. De kan kjennes på at pedipalpene (klørne) er tynne og pinsettlignende mens halen er ganske tykk.

Utseende 
Stort sett middelsstore skorpioner (20-120 mm). Kroppen er noe flat, hodet markert smalere enn de bakenforliggende leddene. På farge er de ofte lysbrune, men kan også være svarte. Pedipalpene er påfallende spinkle, pinsettlignende, disse skorpionene satser på sin sterke gift for å få kontroll over byttedyrene. Brystplaten (sternum) som sitter mellom beina, er trekantet. Halen er ganske lang og tykk, leddene gjerne med lengderibber. På det ytterste leddet, bak brodden, er det en liten tann.

Levevis 
Disse skorpionene kan finnes i mange ulike miljøer, men oftest på åpne, tørre, steinete steder. De er vanlige i ørkener. Som alle skorpioner er de nattaktive rovdyr.

Farlige arter 

Flere grupper innen denne familien omfatter arter som kan gi dødelige stikk til mennesker. De artene som finnes i Europa er ikke regnet som spesielt farlige, men alt i Nord-Afrika finnes det potensielt dødelige arter, særlig arten Leiurus quinquestriatus. En beryktet gruppe er de såkalte "fat-tail scorpions" fra ørkenområder i Nord-Amerika.
Slekter med farlige arter er særlig Androctonus, Centruroides, Hottentotta, Leiurus, Parabuthus og Tityus. For arten Buthus occitanus er nordafrikanske populasjoner regnet som farlige for mennesker, europeiske populasjoner ikke.

Utbredelse 
Familien er utbredt over det meste av Jorda. Det finnes seks arter i Sør-Europa.

Systematisk inndeling 
Familien Microcharmidae har nylig blitt slått sammen med Buthidae. Totalt blir familien delt inn i ca. 80 slekter. De som forekommer i middelhavslandene er nevnt under.

 rekke Leddyr, Arthropoda
 underrekke Chelicerata
 klasse Edderkoppdyr, Arachnida – omfatter de landlevende cheliceratene
 underklasse Dromopoda
 gruppe Novogenuata
 orden skorpioner, Scorpionida (= Scorpiones)
 gruppe Neoscorpionina – alle de nålevende artene hører til her
 overfamilie Buthoidea C.L. Koch, 1837 – omfatter de fleste av de farlige artene
 familie Buthidae C.L. Koch, 1837
 slekten Androctonus – svarte arter. I middelhavsområdet:
 Androctonus aeneas C.L. Koch, 1839 – Nord-Afrika
 Androctonus crassicauda – Midtøsten
 slekten Buthacus – i middelhavsområdet:
 Buthacus leptochelys Hemprich & Ehrenberg, 1829 – Nord-Afrika, Midtøsten
 slekten Buthus Leach, 1815 – i Europa:
 Buthus occitanus Amorureux, 1789 – Nord-Afrika, Spania og Sør-Frankrike
 slekten Centruroides Marx, 1890 – i Europa (i politisk forstand)
 Centruroides gracilis Latreille, 1804 – Kanariøyene
 slekten Isometrus Ehrenberg, 1828 – i Europa:
 Isometrus maculatus De Geer, 1778 – Spania
 slekten Leiurus – i middelhavsområdet: 
 Leiurus quinquestriatus Hemprich & Ehrenberg, 1828 – Nord-Afrika
 slekten Mesobuthus Vachon, 1950 – i Europa:
 Mesobuthus cyprius Gantenbein & Kropf, 2000 – Kypros
 Mesobuthus eupeus C.L. Koch, 1839 – sørlige Russland
 Mesobuthus gibbosus Brullé, 1832 – Albania, Hellas, Tyrkia 
 slekten Orthochirus – i middelhavsområdet:
 Orthochirus scrobiculosus Grube, 1873 – fra Det kaspiske hav til Sinai
 Orthochirus innesi – Nord-Afrika

Kilder 
 Fauna Europaea Web Service, utbredelsesdatabase over europeiske dyr
 Jan Ove Rein: The Scorpion Files- Buthidae

Eksterne lenker 
 
 Bildegalleri over nordamerikanske arter

Skorpioner
Edderkoppdyr formelt beskrevet i 1837